Griffons gee Bulle bloedneus(Argieffoto: Filippo Monteforte/AFP) Daar is ŉ gesegde wat lui dat weerlig nie twee keer op dieselfde plek slaan nie. Gistermiddag in Welkom was daar kort voor die einde van die Curriebeker-wedstryd tussen die Griffons en die Blou Bulle ŉ paar donderslae in die verte. Die skeidsregter, Griffin Colby, het geen ander keuse gehad as om saam met albei spanne kleedkamer toe te skuif nie nadat hy die regte protokolle gevolg het. Die Griffons was met skaars twee minute oor, met 32 – 28 voor, maar die Bulle het kort voor die onderbreking die bal ná ŉ strafskop in die Griffons se halfgebied uitgeskop. Toe die wedstryd ná ŉ paar minute hervat is sonder dat weerlig weer geslaan het, kon die Bulle nie voordeel uit die strafskop put nie. ŉ Aanslaan het gevolg en hulle is ook twee keer gestraf. Dit het die Griffons in staat gestel om die Bulle met 32 – 28 met die kous oor die kop huis toe te stuur. Dit was ŉ geskiedkundige sege vir die Griffons, want dit was die eerste keer sedert 1968, toe die unie van die Vrystaat afgestig het, dat hulle die Bulle in die Curriebeker-reeks kon klop. Die Griffons het wel die Curriebeker se Eerste Liga in 2008, 2014, 2016, 2017 en 2022 gewen, maar ŉ oorwinning oor die Bulle was hulle nog nooit beskore nie. Wat kommerwekkend vir die Bulle se rugbybase moet wees, is dat die Bulls in die Verenigde Rugbykampioenskap met die rug teen die muur is om tussen die topagt te eindig om aanstaande seisoen steeds in die Europese Beker-reeks te kan speel. Nog erger, daar was vier Springbokke, Lionel Mapoe, Johan Goosen, Nizaam Carr en Lizo Gqoboka, in die Bulle se beginspan. Boonop was Jacques du Plessis, wat jare lank in Frankryk gespeel het, en Wandisile Simelane, wat op die nasionale keurders se radar was, ook in die opdrafspan. Die onbesonge Griffons se enigste internasionale speler is Jamba Ulengo, wat in 2016 in een toets vir die Springbokke gespeel het. Maar die res van die onbesonge span moes verlede jaar nog in die Eerste Liga hul stempel afdruk om bevordering tot die Curriebeker-reeks te kry. Tot dusver het hulle redelik goed teen die Leeus afgeskop, maar, net soos teen die Haaie, het hulle in die tweede helfte uitgesak. Verlede week teen die Vrystaat-Cheetahs is hul gebrek aan ervaring oopgevlek, maar ŉ mens wonder of hulle nie toe reeds vir die Bulle-stryd beplan het nie. Vir die segelose Bulle is dit terug tekenbord toe en vir Griffons ŉ stroopsoetsege vir die rekordboeke. Puntemakers: Griffons 32 (20): Drieë: Soso Xakalashe, JJ Pretorius, Jaco Willemse, Jamba Ulengo. Doelskoppe: Jaywinn Juries (3). Strafdoele: Juries (2). Bulle 28 (21): Drieë: Wandisile Simelane, Muller Uys, Jan-Hendrik Wessels, Robert Hunt. Doelskoppe: Johan Goosen (4).